Statele Unite au avertizat Rusia în martie cu privire la un atac terorist susceptibil să vizeze "mari adunări" la Moscova, a declarat Casa Albă, la câteva ore după atentatul care a făcut peste 60 de morţi într-o sală de concerte în apropierea capitalei.
"La începutul acestei luni, guvernul american a avut informaţii despre proiectul unui atentat terorist la Moscova, posibil vizând adunări mari, inclusiv concerte, iar Washingtonul a împărtăşit aceste informaţii cu autorităţile ruse", a declarat Adrienne Watson, purtătoare de cuvânt a Consiliului de Securitate Naţională de la Casa Albă.
Peste 60 de oameni au fost ucişi şi 115 răniţi în momentul în care bărbaţi înarmaţi şi îmbrăcaţi în uniforme de camuflaj au deschis vineri focul asupra mulţimii la un concert desfăşurat la sala Crocus City Hall de lângă Moscova, a anunţat Comitetul de anchetă.